Tőkés Gyöngyvér, PhD, egyetemi adjunktus

Műszaki és Humántudományok Kar

Alkalmazott Társadalomtudományi Tanszék

# PÁLYÁZAT

a Műszaki és Humántudományok Kar (MHK) keretében működő Alkalmazott Társadalomtudományi Tanszék (ATT) tanszékvezetői tisztségének betöltésére

[Előzmények 2](#_Toc370580397)

[A tanszék helyzete 2](#_Toc370580398)

[A tanszéki közösség 2](#_Toc370580399)

[A tanszék fő értékei 3](#_Toc370580400)

[Vízióm 3](#_Toc370580401)

[Az oktatási tevékenység 3](#_Toc370580402)

[Tantervek és álláskeretek 3](#_Toc370580403)

[Oktatási segédanyagok 3](#_Toc370580404)

[Képzési programok fejlesztése és igazítása a piaci elvárásokhoz 3](#_Toc370580405)

[A kutatási tevékenység 3](#_Toc370580406)

[Kommunikáció és közkapcsolatok szak 3](#_Toc370580407)

[Közegészségügyi és szakpolitikák szak 4](#_Toc370580408)

[Szakmai együttműködések 5](#_Toc370580409)

[A hallgatók szakmai nevelése 5](#_Toc370580410)

[A tanszék kommunikációja 5](#_Toc370580411)

## Előzmények

A 2013. szeptember 17-i tanszéki ülésen az Alkalmazott Társadalomtudományok Tanszék (ATT) vezetője, dr. Imre Attila a tanszék szakterületek szerinti szétválását javasolta. Javaslatát a tanszék tagjai megtárgyalták és elfogadták. A tanszékvezető a tanszéki közösség döntését a MHK Kari Tanácsának (KT) a 2013. október 9-i ülésén előterjesztette, az előterjesztést a KT támogatta. A KT javaslatára az egyetem Szenátusa 1431/2013-as számú határozatával megteremtette a jogi alapot a régi ATT szétválasztásához, és két új tanszék – ATT és Alkalmazott Nyelvtudományi Tanszék – létrehozásához.

Tanszékvezetői pályázatom benyújtását az indokolja, hogy a szétválás után kialakult ATT közössége támogatását fejezte ki a közös munkánkhoz. Pályázatom csak szakmai elképzeléseim tartalmazza, nem térek ki infrastrukturális és pénzügyi kérdésekre.

## A tanszék helyzete

Az ATT a MHK keretében működő társadalomtudományi orientációjú tanszék. A karon belül működik további egy humán orientációjú, három mérnöki és egy informatikai tanszék. A humán- és társadalomtudományi szakok a marosvásárhelyi diákok egyharmadát gyűjtik egybe.

Az ATT két szakot működtet, a kommunikáció és közkapcsolatok szakot, valamint a közegészségügyi és szakpolitikák szakot. A kommunikáció és közkapcsolatok szak 2012-ben akkreditációt nyert 5 évre, amely a szak stabil és kiszámítható működését biztosítja. A közegészségügyi és szakpolitikák szak egyelőre ideiglenes működési engedéllyel rendelkezik, az akkreditációs dossziét a 2014/2015-ös tanévben kell leadni.

## A tanszéki közösség

A tanszék annak a szakmai közösségnek a szervezeti kerete, amely oktatási és nevelési feladatokat lát el a keretében működő szakok diákjai érdekében. Ugyanakkor a tanszék tagjai kutatási feladatokat is végeznek, amelybe lehetőség szerint a diákokat is bevonnak. Az ATT oktatói létszáma 14 fő, ebből 6 fő a kommunikáció és közkapcsolatok szakon, 8 fő pedig a közegészségügyi és szakpolitikák szakon tevékenykedik.

A meglévő oktatói állományt jelentős munkabírás és jó egyéni teljesítmények jellemzik mind az oktatásban mind a kutatásban. Mégis, hiányosságok is tapasztalhatók ezen a téren, ugyanis mindkét szak esetében szükség van az oktatói gárda erősítésére a szakok profiljában képzett szakemberekkel. Az oktatói állomány fejlesztéséhez az elkövetkezendő két évben újabb állásokat kell meghirdetni és betölteni mindkét szakon. Szintén mindkét szak esetében tudatosan végig kell gondolni az előléptetések ütemtervét, és egyeztetni a kollégákkal a szükséges szakmai feltételek teljesítését.

Elképzeléseim szerint a tanszéki közösség tagjai között a kollegiális és baráti szálak erősítése is figyelmet érdemel, ezért olyan tanszéki szabadidős tevékenységek szervezését is javasolom, amelyek a közös identitás kialakulását, az összetartozás érzését és az együttműködés előnyeinek felismerését ösztönzik. Tudatosítanunk kell azt is, hogy a diákok számára az oktatók követendő mintát képeznek, ezért támogatandónak tartom az oktatók és hallgatók közös szakmai rendezvényeit, amelyek a diákok szakmai kultúráját gyarapítja.

## A tanszék fő értékei

A tanszéken a következő értékek érvényesülését szeretném meghonosítani: teljesítmény és professzionalizmus, méltányosság és korrektség, nyitottság és segítőkészség.

## Vízióm

A tanszékvezetői mandátumom időszakának a végére az ATT-t szakmailag számottevő és kiváló kutatási helyként képzelem el, amelynek keretében – mindkét szakhoz kötődően – jelentős tudományos tevékenység zajlik. A tudományos munka nemzetközi és hazai szintű kutatási programokban, eredményekben és együttműködésekben konkretizálódik. Természetessé válik a rangos szakfolyóiratokban való rendszeres publikálás. Képzési szempontból felismerhető szakmai arcéllel rendelkező oktatási helyszínné válunk. A jelenlegi képzési kínálatunkat új BA (2) és MA (1) szakokkal bővítjük.

## Az oktatási tevékenység

Tantervek és álláskeretek

Jelenleg mindkét szakon több érvényes tanterv létezik. Fontosnak tartom a szakok arcélét tükröző, és a szakokkal kapcsolatos piaci elvárásoknak megfelelő tantervek kialakítását, majd az évfolyamok tanterveinek az egységesítését. Célom mindkét szak esetében az, hogy mindhárom évfolyam azonos tanterv alapján tanuljon, az oktatói állások pedig hosszútávon rögzítettek legyenek. Ugyanakkor fontosnak tartom, hogy az oktatók előrelássák szakmai fejlődésük lehetőségeit, az előrelépésükhöz szükséges feltételeket.

Oktatási segédanyagok

Az oktatók magas szintű szakmai felkészülése és fejlődése, az oktatói anyagok és egyetemi jegyzetek kidolgozása csak akkor várható el, ha az oktatók hosszútávon előrelátják a velük szemben támasztott elvárásokat. Sikernek tartanám, ha a tanszék oktatói legalább két fontos tantárgyukhoz egyetemi jegyzettel rendelkeznének.

Képzési programok fejlesztése és igazítása a piaci elvárásokhoz

A BA képzési programok fejlesztése érdekében fontosnak tartom az EU-os forrásokból finanszírozott fejlesztési keretek (POSDRU) megpályázását, azzal a céllal, hogy a képzéseket gyakorlati tevékenységekkel bővítsük, és ez által a piaci elvárásokhoz közelíteni tudjuk. A kommunikáció és közkapcsolatok szak esetében egy mesteri program beindítását tekintem a legfontosabb feladatnak. A közegészségügyi és szakpolitikák szak esetében a legfontosabb célnak az akkreditáció feltételeinek a megteremtését és az akkreditációs dosszié elkészítését tekintem.

## A kutatási tevékenység

Kommunikáció és közkapcsolatok szak

A szak oktatóinak tevékenységében a kutatási munka kiemelt helyen szerepel. A kommunikáció és közkapcsolatok szak fő kutatási területe az új média folyamatainak, szerepének és hatásainak a mikro- és makroszintű vizsgálata. Ezen a téren jelentős eredmények születtek, éspedig számos nyertes kutatási pályázat, eredményeket bemutató konferenciák, publikációk. Több konferenciakötet és a kutatási eredményeket bemutató tanulmánygyűjtemény a Scientia Kiadó gondozása alatt van. A szak oktatói kutatóintézetet is létrehoztak, amely jelenleg csak formálisan működik.

A kommunikáció és közkapcsolatok szakon fontosnak tartom a kutatási tevékenység bővítését és megerősítését a következő lépések révén:

1. a szak kutatási profiljának pontosítása,
2. közép-és hosszú távú kutatási stratégia kidolgozása,
3. kutatási együttműködések kialakítása romániai és magyarországi kutatási egységekkel (Román Akadémia intézetei, romániai és magyarországi egyetemek, szakmai intézmények, stb.),
4. kutatási pályázatok benyújtása a Román Felsőoktatást Támogató Bizottsághoz (CNSIS) és más finanszírozókhoz.

Ugyanakkor erősíteni kell a hagyománnyá vált újmédia konferencia nemzetközi jellegét több külföldi és hazai kutatóhely képviselőinek megszólításával. Emelni kell a konferencia szakmai színvonalát a konferencia témájának szűkítésével, rangos meghívottak megszólításával és a jelentkező előadók szigorúbb szakmai szűrésével.

Hasonlóképpen fontos lenne, hogy a szakon oktató kollégák évente legalább kétszer kommunikációs témájú hazai és nemzetközi konferencián vegyenek részt, ezáltal is ismerté téve a marosvásárhelyi kommunikációs csoportot.

Kiemelten kezelendő a kutatási eredmények megjelentetése könyvek és szakcikkek formájában. Sikernek tekinteném, ha a kollégák évente két szakcikket és háromévente egy-egy monográfiát publikálnának a saját kutatási területükön. Előnyben részesítendők a nemzetközi nyelveken publikált anyagok.

Folyamatban van a csíkszeredai Kommunikáció és PR szakkal közösen a kommunikációs szakfolyóirat beindítása, amely a marosvásárhelyi és csíkszeredai kommunikációs szakembereket összekötő szakmai fórum. Fontosnak tartanám, hogy évente egy cikket minden oktató ebben a szakfolyóiratban is publikáljon.

Közegészségügyi és szakpolitikák szak

A kutatási tevékenység jelenleg egyéni szinten zajlik, több kolléga a doktori fokozat megszerzésének folyamatában van. Akkreditációs feltétel a középtávú kutatási stratégia kidolgozása, a szakszintű kutatási munka elkezdése. A kommunikációs szakhoz hasonlóan, a közegészségügyi és szakpolitikák szak esetében is támogatom a szakmai arcél kidomborítását a kutatási tevékenység által. Javasolom kutatási pályázat benyújtását a Román Felsőoktatást Támogató Bizottsághoz (CNSIS) és más finanszírozókhoz.

Fontosnak tartanám a létező egyéni kutatási eredmények látványos bemutatását saját kezdeményezésű vagy más hazai és nemzetközi intézmények által szervezett szakmai műhelyeken és konferenciákon, továbbá a publikálási tevékenység tudatos és kiemelt kezelését.

## Szakmai együttműködések

Mind a kommunikáció és közkapcsolatok szak mind a közegészségügyi és szakpolitikák szak oktatói jelenleg is tartanak fenn és ápolnak szakmai kapcsolatokat a hozzájuk hasonló témában érdekelt hazai és külföldi szakemberekkel. Szükségszerűnek tartom az informálisan létező szakmai kapcsolatok intézményesítését, és együttműködési/partnerségi szerződések aláírását minél több hazai, ill. külföldi intézménnyel.

Szintén hiánypótlónak tartanám a Sapientia-rendszeren belüli (a kolozsvári Társadalomtudományi és Művészeti Karral és a csíkszeredai Mérnöki és Társadalomtudományi Karral) együttműködési lehetőségek feltérképezését, és közös szakmai programok kidolgozását. Ezek a programok mind az oktatók mind a hallgatók együttműködését céloznák.

## A hallgatók szakmai nevelése

Mind a kommunikáció és közkapcsolatok szak mind a közegészségügyi és szakpolitikák szak fő gyűjtőköre a marosvásárhelyi, ill. a Maros megyei kisvárosok és községek érettségizett diáksága. További potenciális célcsoportot a székelyföldi városok (Sepsiszentgyörgy, Gyergyószentmiklós, Székelyudvarhely) és környékük érettségizett diáksága képezi.

A szakjainkon tanuló hallgatók hiátusa a tudáshoz és a szakmaisághoz való viszonyulásuk komolysága, a szellemi és szakmai teljesítmény/fejlődés értelmének felismerése. Ennek a hiánynak a kiküszöböléséért fontosnak tartom a diákok önálló tudományos tevékenységének ösztönzését, szakmai kultúrájának tudatos fejlesztését. Célom, hogy mindkét szak esetében számottevő legyen a hallgatók jelenléte a Tudományos Diákköri Konferencián, illetve az Erdélyi TDK-n. A diákok szakmai kultúráját fejleszti az Erasmus csereprogramba való részvételük is, amelynek intézményei kereteit mindkét szak esetében meg kell teremtenünk.

## A tanszék kommunikációja

Kiemelt fontosságúnak tekintem a tanszéki tevékenységek láthatóságának biztosítását különböző kommunikációs csatornák igénybevételével. A kari honlapon megjelenő információk nagyon standardizáltak és hiányosak. A kari honlapon megjelenő információkat ki kell egészítenünk annak érdekében, hogy a honlap látogatói a szakjaikról részletesebb képet nyerjenek. Ugyanakkor fontos lenne, hogy mindkét szak létrehozza saját honlapját és gondoskodjon ennek naprakész feltöltéséről.

A kommunikáció és közkapcsolatok szak rendelkezik saját honlappal (kommunikacio.ro), azonban a honlap nem működőképes, ugyanis nincs tartalommal feltöltve. A közegészségügyi és szakpolitikák szak honlapját ezután kell létrehozni, ami egyébként akkreditációs követelmény is. A potenciális diákság megszólítása érdekében meggondolandó a közösségi média igénybevétele is. Az oktatók kutatási tevékenységének láthatósága érdekében meggondolandó az akadémiai közösségi hálózatok (Academia.edu, SSRN.com, LinkedIn.com, GoogleCite.com, stb.) tervezett használata.

Tőkés Gyöngyvér

Marosvásárhely, 2013. október 29.